Meyer sier til TV 2 at hun mener hun har vært utsatt for seksuell trakassering ved fem anledninger de siste fire årene.

Hun ønsker ikke å navngi Høyre-politikere, men sier det dreier seg om svært profilerte politikere ved to av tilfellene.

Det var Hamar Arbeiderblad som omtalte saken først. Overfor avisen vil hun ikke utdype hva slags handlinger det er snakk om.

– For å si det sånn: Jeg har ingen problemer med at folk byr opp til dans eller prøver seg på kvinnelige partikolleger. Dette dreier seg om noe helt annet, sier hun.

Generalsekretær John-Ragnar Aarset i Høyre bekrefter overfor TV 2 at han har hatt kontakt med en lokal tillitsvalgt som sier hun har opplevd seksuell trakassering. Han sier han har oppfordret Meyer til å fortelle hvem som sto bak hendelsene.

– Vi vil helst kunne reagere overfor dem som har begått overtramp, sier han.